Navodila in naloge za NAR za 6.razrede v 10. tednu

Dragi šestošolci. Zaključili in preverili smo znanje o rastlinah. Ostalo nam je še poglavje o razmnoževanju rastlin. O zgradbi semena iz katerega se razvije nova rastlina že vse vemo. Kako pa nastane seme? Zakaj imajo rastline semena? Ali se nova rastlina lahko razvije tudi brez semena?

Vsi ti odgovori so v tem poglavju. Najprej ponovimo kako se rastline razmnožujejo nespolno in potem spoznamo še njihove spolne organe, ki so v cvetu in kako delujejo.

Če bo mogoče, bomo imeli tudi naravoslovni dan o rastlinah.

Preberi v učbeniku stran 95, 96 in 97. V zvezek zapiši naslov in odgovore s celimi povedi.

RAZMNOŽEVANJE RASTLIN

A) Nespolno razmnoževanje rastlin

1. Naštej znake živega!

2. Bistveni pomen življenja vseh živih bitij (osebkov) je, da imajo potomce, da se razmnožujejo. Kaj se zgodi z živim bitjem, ki nima več potomcev?

3. Rastline se lahko tudi nespolno ali vegetativno razmnožujejo. Kaj to pomeni?

4. Izpolni tabelo! Primeri nespolnega razmnoževanja:

|  |  |
| --- | --- |
| Vegetativni del rastline za nespolno razmnoževanje | Imenuj primer take rastline |
| Zarodni brstiči | Brstična lilija |
| Stebelni gomolj |  |
| Korenika |  |
| Pritlika ali živica |  |
| List ali veja (del stebla) – potaknjenec |  |
| Čebulica |  |
| Koreninski gomolj |  |
| Grebanje (vejo matične rastline prekrijemo z zemljo in razvije korenine) | Okrasno grmičevje (forzicija), sadne grme (ribez, trte), sobne rastline (fikus) |
| Cepljenje drevja (olesenelih rastlin) - vejico ene rastline pritrdimo na drugo rastlino | Sadno drevje (češnje, slive, breskve …) |
| Trosi | Mahovi in praprotnice |
| Celica se deli in nastaneta dve novi enaki celici | Enocelične alge |

5. Naštej prednosti nespolnega razmnoževanja!

6. Naštej slabosti nespolnega razmnoževanja!

7. Kako pridelujemo (sejemo, sadimo) krompir, čebulo, trte, okrasne pelargonije? Vprašaj starše ali stare starše! Zakaj je ta način uporaben, boljši?

B) SPOLNO RAZMNOŽEVANJE RASTLIN

1. Kaj pomeni spolno razmnoževanje?

2. Zakaj ima spolno razmnoževanje v naravi prednost pred nespolnim razmnoževanjem? Pojasni!

3. Kako imenujemo skupino rastlin, ki imajo cvet?

Preberi v učbeniku stran 99 in 100!

CVET

1. Cvet je spolni organ cvetnic. Ima moške in ženske spolne organe, lahko skupaj ali ločeno.

2. Zgradba cveta. Nariši cvet (en cvet) in označi dele:

* Cvetni pecelj
* Cvetišče
* Čašni listi in venčni listi (skupaj tvorijo cvetno odevalo)
* Plodnica s semensko zasnovo
* Pestič – ženski spolni organ, označi še brazdo in vrat
* Prašnik – moški spolni organ, označi še prašnico in prašnično nit

Take cvetove imenujemo DVOSPOLNI CVET ali OBOJESPOLNI cvet.

V svoji okolici si oglej cvetove in poišči posamezne dele. Koliko je čašnih, koliko venčnih listov?

3. Odgovori!

a) Kje nastajajo spermalne celice ali moške spolne celice, ki jih imenujemo tudi cvetni prah ali pelod? Koliko jih je v cvetu?

b) Kje se razvijejo jajčeca ali ženske spolne celice? Koliko jih je v cvetu?

c) V katerem delu cveta se razvije kalček?

d) Cvetovi so lahko tudi v skupinah, več skupaj na enem cvetnem peclju. To imenujemo SOCVETJE. Napiši nekaj takih primerov rastlin s socvetjem.

e) Nekatere rastline imajo prašnike in pestiče ločeno, vsakega v drugem cvetu. Pravimo, da imajo enospolne cvetove. Kaj pomeni, da je rastlina ENODOMNA in kaj, da je DVODOMNA? Spomni se na Arboretum Volčji Potok in na ginko – kaj je smrdelo? Spomni se na tiso – zakaj nima vsaka tisa rdečih jagod? Spomni se na lesko – kaj so mačice?

4. Nariši ali prilepi primer rastline s posameznimi cvetovi in rastlino s socvetjem! Napiši ime rastline.

Toliko za ta teden. Opazuj cvetove okrog sebe v okolici kjer živiš.

Opravljeno nalogo pošlji v vpogled do 1. 6. 2020.

Lep pozdrav, učiteljica Vilma